**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLoms priskirtų APTARNAVIMO TERITORIJŲ nustatymo“ PROJEKTO**

**1. Projekto rengimą paskatinusios priežastys.**

Šis sprendimo projektas reikalingas priėmimo į Klaipėdos miesto savivaldybės bendrojo ugdymo mokyklas (toliau – mokyklos) organizavimui ir vykdymui.

**2. Parengto projekto tikslai ir uždaviniai.**

Sprendimo projekto tikslas – užtikrinti asmenų mokymąsi pagal privalomojo ugdymo programas, uždavinys – priskirti mokykloms aptarnavimo teritorijas.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu, priimant mokinius, mokyklos vadovaujasi Klaipėdos miesto savivaldybės tarybos 2019 m. sausio 31 d. sprendimu Nr. T2-11 „Dėl savivaldybės bendrojo ugdymo mokykloms priskirtų aptarnavimo teritorijų 2019–2020 mokslo metų priėmimui nustatymo“. Šis teisės aktas buvo parengtas vieneriems mokslo metams ir jis bus pripažintas netekusiu galios, kadangi teikiamas sprendimo projektas, kurio pagrindą sudaro minėtas dokumentas, parengtas kaip tęstinis.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Teikiamu sprendimo projektu nustatomos mokyklų aptarnavimo teritorijos, atsižvelgus į Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Klaipėdos miesto savivaldybės tarybos 2016 m. balandžio 28 d. sprendimu Nr. T2-119, priemones bei prognozuojamus mokinių pasiskirstymo į mokyklas 2020–2021 mokslo metams srautus. Lyginant su šiuo metu galiojančiu mokykloms priskirtų aptarnavimo teritorijų sąrašu, šiuo sprendimo projektu:

* priskiriamos naujai suprojektuotos miesto gatvės (Beržininkų, Girdavos, Kiautrynų, Šventapilės, Valtarkiemio, Žarų) Tauralaukio, M. Gorkio progimnazijoms ir „Žemyno“ gimnazijai;
* priskiriamos atskiros gatvės aptarnauti kelioms mokykloms: 1) „Verdenės“ ir Vitės progimnazijoms – Dragūnų ir Žolynų gatvės; 2) Tauralaukio ir S. Dacho progimnazijoms – Austėjos, Dvaro, Gabijos, Laukpačio, Medeinos, Mildos, Perkūno, Tauralaukio, Užupio ir Žemynos gatvės; 3) Sendvario, M. Mažvydo progimnazijoms ir „Gilijos“ pradinei mokyklai – Kauno gatvės namai Nr. 1–27; 4) L. Stulpino ir „Vyturio“ progimnazijoms – Bandužių, Brožynų, Budelkiemio, Kuncų, Markučių, Mogiliovo, Vaidaugų gatvės. Ši priemonė, kurią pasiūlė mokyklų vadovai, sudarys galimybę valdyti mokinių srautus, trūkstant vietų atskirose mokyklose.

Patvirtinus teikiamą sprendimo projektą, bus laiduojamas aiškumas, gyventojams renkantis mokyklas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikia kitų teisės aktų: 1) Klaipėdos miesto savivaldybės (toliau – Savivaldybė) administracija parengs ir pateiks tvirtinti Savivaldybės tarybai sprendimo projektą dėl klasių ir mokinių skaičiaus mokyklose 2020–2021 mokslo metams nustatymo; 2) mokyklų, kuriose bus vykdomi priimamų asmenų motyvacijos vertinimai, vadovai savo įsakymais patvirtins Priimamų mokinių motyvacijos vertinimo tvarkos aprašus ar jų pakeitimus.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Savivaldybės administracijos specialistai ir mokyklų vadovai (į siūlymus atsižvelgta).

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą rengė Savivaldybės administracijos Ugdymo ir kultūros departamento Švietimo skyriaus vyr. specialistė A. Andrašūnienė.

**10. Kiti reikalingi pagrindimai ir paaiškinimai.**

Nėra

PRIDEDAMA. Teisės aktų, nurodytų sprendimo projekto įžangoje, išrašas, 1 lapas.

Švietimo skyriaus vedėja Laima Prižgintienė